পূর্ব পরিকল্পনা মতো আমরা বললাম তোমাকে থানায় যেতে হবে| এরমধ্যে বাইরে থেকে ওর বাবা এলেন। হাত জোড় করে কাঁদো কাঁদো কণ্ঠে বললেন, আমার ছেলেকে জেলে দিবেন না, আর যা হয় করেন| ইতিমধ্যে তার ফোনটা এগিয়ে দিয়ে বললেন, আপনাদের পুলিশে আমাদের পরিচিত এক অফিসার আছে, কথা বলেন। আমি কথা বললাম। তারপর ভদ্রলোকটিকে বললাম, আপনার ছেলেকে তো জেলে যেতে হবে। আর যদি জেলে না যায় তাকে মাদক নিরাময় কেন্দ্রে যেতে হবে। কারণ সে যে পর্যায়ে গেছে, কারো জন্য নিরাপদ নয়। যেহেতু আমাদের স্যার অনুরোধ করেছেন সে জন্য তাকে জেলে না পাঠিয়ে মাদক নিরাময় কেন্দ্রে পাঠাতে পারি। ছেলেটার মাও কাঁদতে লাগল। কাঁদতে কাঁদতে ছেলের জন্য ব্যাগ গুছিয়ে দিল। মাদক নিরাময় কেন্দ্রের সাথে আমরা আগেই কথা বলে রেখেছিলাম। সেখানে যাবার পর নিরাময় কেন্দ্রের স্টাফরা ওকে বুঝিয়েছে, পুলিশ তাকে দিয়ে গেছে, তার কেসটা মারাত্মক।